Ministar obrane Donald Rumsfeld na putu je za Europu, gdje će se konzultirati s američkim saveznicima o mogućem ratu protiv Iraka.
Gospodin je Rumsfeld otputovao u Europu na sastanke s talijanskim i njemačkim dužnosnicima. Istovremeno, 101. zračno-desantnoj diviziji američke vojske je naređeno da razmjesti svoje snage u području Srednjeg istoka i jugo-zapadne Azije. U priopćenju se ne navodi koliko će točno od 20 tisuća vojnika i 270 borbenih helikoptera biti razmješteno u kriznom području. Broj američkih vojnika u regiji – uključujući i Afganistan – sada iznosi oko 113 tisuća, a od toga ih je oko 50 tisuća u Kuvajtu. Neki dužnosnici Pentagona navode da bi ukupni broj vojnika, pilota i mornara trebao dostići oko 250 tisuća.